Bak lukkede dører
Mustang: 
Bak lukkede dører 

DRAMA 

Tyrkia/Frankrike/Tyskland 2015 

Regi: 
Deniz Gamze Ergüven 

Manus: Alice Winocour, Deniz Gamze Ergüven 

Skuespillere: Gunes Nezihe Sensoy, Doga Zeynep Doguslu, Tugba Sunguroglu, Elit Iscan, Ilayda Akdogan, Nihal Koldas, Ayberk Pekcan, Serife Kara, Suzanne Marrot, Aynur Komecoglu, Sevval Aydin, Enes Surum 

Musikk: 
Warren Ellis 

Aldersgrense: 9 år 

Fem søstre blir oppdratt av sin bestemor og onkel ved den tyrkiske svartehavskysten et sted. 
Livet er bekymringsløst og godt helt til den dagen jentene — som alle er i, eller nærmer seg, tenårene - blir vel løsslupne i sin omgang med de lokale guttene. 
Da monterer onkel sprinkler for vinduene og bestemor setter i gang intensiv opplæring på kjøkkenet. 
Snart skal søstrene bli giftet bort én etter én. 

Oscar-nominerte «Mustang» er nydelig i sine skildringer av jenteflokkens fnisete, fortrolige, naturlig kroppslige verden. 
Mange av scenene kunne like gjerne ha utspilt seg i norske barnerom. 
Spillet er dessuten uanstrengt, bildene er vakre og musikken - av Nick Caves høyre hånd, fiolinisten Warren Ellis - er med på å gi filmen en melankolsk, til tider nesten drømmeaktig atmosfære. 
Noen komiske episoder får det tragiske til å føles desto vondere. 

Samtidig kan man alltids lure på hvor troverdig det er at noen såpass frigjorte jenter - som kler seg vestlig, har løsthengende hår og virker helt usjenerte i forhold til sex - skal ha vokst opp i dette strengt tradisjonsbundne miljøet. 
Filmens underliggende, rettferdige harme er likevel akkurat like tydelig som den er lett å sympatisere med. 
